## El Consell autoritza la pròrroga del conveni del Pla de sostenibilitat turística ‘Altea Destinació Turística Intel·ligent Certificada’

*** El Govern Valencià reafirma el seu compromís amb la implantació d’un model turístic més innovador, accessible, respectuós amb l’entorn i orientat a la millora de la qualitat de vida de residents i visitants**

El Consell ha aprovat l’addenda de pròrroga i modificació del conveni subscrit el 14 de desembre de 2021 entre la Secretaria d’Estat de Turisme, Turisme Comunitat Valenciana i l’Ajuntament d’Altea, per a l’execució del Pla de sostenibilitat turística ‘Altea Destinació Turística Intel·ligent Certificada’.

L’addenda té com a objecte prorrogar la vigència del conveni per un termini de dos anys per a garantir la continuïtat de les actuacions previstes en el PSTD. Així mateix, es modifica l’annex final d’actuacions incloses en este, amb la finalitat d’adaptar el seu contingut a la planificació i execució efectiva dels projectes en curs.

Entre les actuacions del pla s’inclouen iniciatives destinades a millorar la mobilitat urbana mitjançant la sensorització i senyalització intel·ligent dels aparcaments i l’adequació d’itineraris per als vianants, així com projectes orientats a la gestió eficient de recursos ambientals, com ara la telegestió del subministrament d’aigua, la instal·lació d’una xarxa elèctrica intel·ligent i el monitoratge de residus, qualitat de l’aire i soroll.

A més, el pla incorpora sistemes avançats de control d’aforament i videovigilància per a reforçar la seguretat, el desenrotllament de ferramentes digitals per a la intel·ligència turística i el monitoratge de l’activitat de la destinació, així com accions de diversificació de l’oferta turística vinculades al ciclisme i la cultura.

Així, el Consell, junt amb el Govern d’Espanya i l’Ajuntament d’Altea, reafirma el seu compromís amb la transformació de la destinació cap a un model turístic més innovador, accessible, respectuós amb l’entorn i orientat a la millora de la qualitat de vida de residents i visitants.

Cal recordar que este pla comptava amb una inversió total de 3.966.499 euros, finançada a parts iguals entre la Secretaria d’Estat de Turisme, Turisme Comunitat Valenciana i l’Ajuntament d’Altea, per la qual cosa cada administració va aportar 1.322.166 euros, i l’addenda aprovada ara no genera obligacions econòmiques més enllà de les previstes en el conveni de 2021.

Fecha: 11/11/2025